অস্পষ্ট নম্বর প্লেটের স্কুটারে জাল নোটের পাচার, ভোপালে এ কী কাণ্ড!

ওয়েব ডেস্ক: ডেলিভারি বয়ের (Delivery Boy) স্কুটারের অস্পষ্ট নম্বর প্লেট দেখে দেখেই সন্দেহ হয় পুলিশের। তল্লাশি চালাতে গিয়েই কেঁচো খুঁড়তে বেরিয়ে এল কেউটে। উদ্ধার হল একাধিক ১০০ টাকার জাল নোট (Fake Currency)। ভোপালে (Bhopal) ঘটেছে এই ঘটনা। ধৃত ব্যক্তির নাম জাকির খান, যিনি ভোপালের ইন্দ্রবিহার কলোনির বাসিন্দা।

পুলিশ সূত্রে জানা গিয়েছে, ২ মে একটি স্কুটারের ঝাপসা নম্বর প্লেট নজরে আসে কর্তব্যরত পুলিশকর্মীদের (Police)। সন্দেহ হওয়ায় চালককে দাঁড়াতে বললে তিনি পালানোর চেষ্টা করেন। পুলিশ তৎপরতার সঙ্গে তাঁকে স্কুটার-সহ আটক করে। প্রাথমিক জিজ্ঞাসাবাদে অসংলগ্ন উত্তর দিতে থাকেন অভিযুক্ত। এরপরেই পুলিশ তল্লাশি চালালে তাঁর কাছ থেকে একই সিরিয়াল নম্বরের একাধিক ১০০ টাকার জাল নোট উদ্ধার হয়। পকেট থেকেও বেশ কয়েকটি জাল নোট মেলে।

আরও পড়ুন: মাঝরাতে বড় বিপর্যয়, কংক্রিটের নিচে চাপা পড়ে মৃত ৩

এসবের পরেই জাকির খানকে গ্রেফতার করা হয়। তদন্তকারীরা তারপর তাঁর বাড়িতে তল্লাশি চালান। সেখান থেকে উদ্ধার হয় একটি প্রিন্টার, বিপুল পরিমাণ সাদা কাগজ এবং ছাপা অবস্থায় ৫০ ও ১০০ টাকার নোটের প্রতিলিপি। পুলিশ জানিয়েছে, উদ্ধার হওয়া সামগ্রী দেখে মনে হচ্ছে দীর্ঘদিন ধরেই জাল নোট তৈরির কাজ চালাচ্ছিলেন অভিযুক্ত।

এই ঘটনায় ভারতীয় ন্যায় সংহিতার ১৭৯, ১৮০ এবং ১৮১ ধারায় মামলা রুজু করেছে পুলিশ। তদন্তকারীদের দাবি, এই চক্রের সঙ্গে আরও কেউ জড়িত কিনা, তা জানার চেষ্টা চলছে। ধৃতকে জিজ্ঞাসাবাদ করে গোটা চক্রের খোঁজ পেতে তদন্ত চালানো হচ্ছে। পুলিশ জানিয়েছে, এই ঘটনায় বৃহত্তর চক্রের সম্ভাবনা উড়িয়ে দেওয়া যাচ্ছে না।

দেখুন আরও খবর: